三星Galaxy Z Fold 3

三星Galaxy Z Fold 3係一款由三星電子設計、生產、銷售同製造嘅可摺疊式智能電話，屬於Galaxy Z系列嘅一部分。呢個產品係三星Galaxy Z Fold 2嘅繼承產品，2021年8月11號喺三星嘅Galaxy Unpacked活動入面同三星Galaxy Z Flip 3、三星Galaxy Watch 4一齊亮相。

呢個產品係首部得到IPX8認證嘅可摺疊式智能電話，意味住裝置具備防水功能。

系統規格 
Galaxy Z Fold 3採用高通驍龍888 CPU，並搭載兩塊支援120 Hz屏幕刷新率、分別為7.6吋同6.2吋嘅「Dynamic AMOLED 2X」屏幕。當中主屏幕採用可摺疊式設計，支援HDR10+顯示，並首度採用屏下鏡頭設計；廠方亦喺呢個產品嘅屏幕採用一種叫「Eco²OLED」嘅顯示技術，喺提升屏幕透光率嘅同時亦降低顯示屏嘅耗電量。

呢個產品未有配置3.5 mm耳機插孔，而內置嘅揚聲器經AKG調校，支援高達32-bit／384kHz音頻同杜比全景聲。

容量 
Galaxy Z Fold 3設有12 GB RAM，並且有256 GB或512 GB兩種存儲容量選項。呢個產品唔具備microSD插槽，同Galaxy Z Fold 2相似。

電池 
Galaxy Z Fold 3內置4400 mAh鋰離子電池，較上代型號嘅4500 mAh略少，並採用雙電池模組設計。呢個產品支援透過USB-C進行高達25W嘅有線充電，或者高達11W嘅無線充電，亦支援利用自身電量為其他裝置進行高達4.5W嘅反向充電。

鏡頭 
Galaxy Z Fold 3採用三鏡頭模組設計嘅後置鏡頭，分別為1200萬像素嘅廣角鏡頭、1200萬像素嘅超廣角鏡頭，同埋1200萬像素嘅遠攝鏡頭。呢個產品亦分別喺主、副屏幕配備400萬像素同1000萬像素鏡頭，當中前者採用屏下鏡頭設計。

S Pen支援性 
Galaxy Z Fold 3支援S Pen手寫筆，而廠方亦專登為呢個產品設計一款叫「S Pen Fold Edition」嘅觸控筆。值得一提嘅係，呢個產品只有主屏幕支援S Pen，而副屏幕就未有支援。

軟件 
呢個產品預載基於Android 11嘅One UI 3.5，並且有三星Knox提升裝置安全性。為配合用戶嘅日常操作需要，廠方同多間第三方應用程式公司合作，就唔同應用程式喺可摺疊式電話上嘅操作體驗進行咗最佳化，而用戶亦可以透過設定入面嘅「Samsung Labs」，自由調整唔同應用程式嘅大細同位置。系統自帶嘅虛擬鍵盤亦遷就屏幕嘅可摺疊式設計而喺屏幕上「一分為二」，同其它可摺疊式電話睇齊。喺裝置安全性上，廠方為呢個產品加入新功能，當用戶解鎖裝置嘅bootloader之後，將會導致相機功能被禁用，用戶日後亦無法用相機或者人臉識別等需要用到相機嘅功能。

產品圖片

Z‏‎